
Az Egészségügyi Minisztérium módszertani levele

A tüdőtranszplantáció indikációi, ellenjavallatai, a betegkiválasztás szempontjai, a transzplantációra való alkalmasság, a várólistára kerülés feltételei, a várólistáról való levétel

Készítette: A Nemzeti Tüdő Transzplantációs Várólista Bizottság 

Tüdőátültetés indikációja
A tüdőátültetés obstruktív, restriktív, infekciózus és vascularis tüdőbetegségben szenvedő betegeknél merül fel. A műtét indokolt lehet, ha az adekvát belgyógyászati és sebészeti terápia ellenére olyan súlyos, végstádiumú légzési elégtelenség illetve a vascularis tüdőbetegségben szívelégtelenség alakul ki, amely rendkívüli mértékben rontja az életminőséget, és erősen behatárolja az életkilátásokat. Az utóbbi azt jelenti, hogy a funkcionális paraméterek ismeretében legfeljebb 1-2 éves túlélés prognosztizálható. Fontos szempont, hogy a tüdőbetegség olyan súlyos stádiumban legyen, amikor a konzervatív terápiától további javulás már nem várható, de a beteg legyen rehabilitációra alkalmas. 

Ha a végstádiumú tüdőbetegséghez súlyos, következményes szívbetegség társul, melynek reverzibilitása tüdőátültetés után nem várható, együttes szív- tüdőátültetés szükséges. Hasonlóan szív- tüdőátültetés szükséges kongenitális vitiumokhoz társuló pulmonalis hypertonia esetén is (Eisenmenger-szindróma).

A várólistára kerülés kritériumai

Akinél a tüdőtranszplantáció indikációja fennáll és egyúttal nem áll fenn a beteg részéről a transzplantációt ellenjavalló állapot. Ennek eldöntéséhez szükséges vizsgálatok listáját 1. táblázatunk tartalmazza. A várólistára történő helyezés alapbetegségtől függő kritériumait 2. táblázatunk tartalmazza.

A várólistáról való levétel kritériumai
A várólistán lévő beteg a tüdőátültetés eredményét befolyásoló, akár kontraindikációját jelentő esemény, szövődmény megjelenésekor a várólistáról átmenetileg vagy véglegesen levehető.

A tüdőtranszplantáció kontraindikációi

Ismeretek, tapasztalatok bővülésével a 3. táblázatban összefoglalt relatív és abszolút ellenjavallatok változnak és centrumfüggőek lehetnek.

A tüdőtranszplantáció szükségességének véleményezése

A 61/2003 ESZCSM rendelete alapján megalakult Nemzeti Tüdő Transzplantációs Várólista Bizottság a tüdőtranszplantáció szükségességének véleményező, javaslattevő testülete. Az Országos Korányi Tbc és Pulmonológiai intézetben rendszeres ülések alkalmával konzultálja az eseteket. Az alkalmas betegek a bécsi Allgemeines Krankenhaus várólistájára kerülnek előzetes konzílium alapján. Jelenleg ugyanis a tüdőátültetés külföldi gyógykezelésként Országos Egészségbiztosítási Pénztár finanszírozással Bécsben történik. Ehhez a 227/2003. (XII.13.) Kormányrendelet értelmében az Országos Korányi Tbc és Pulmonológiai Intézetben létrehozott szakmai bizottság indokoltságot megállapító véleményezése szükséges. A várólistára kerüléshez az OEP költségátvállaló nyilatkozata is szükséges.

1. Táblázat: A tüdőtranszplantációra való alkalmasság elbírálásához szükséges vizsgálatok

	Vérvizsgálatok
	Vércsoport, We, CRP, vérkép, máj-, vese-, pajzsmirigyfunkció, ionok, alvadás, lipidek, vércukor, HLA, cytotoxicus antitest, kreatinin clearance

	Képalkotó vizsgálatok
	Kétirányú mellkas röntgenfelvétel, mellkas CT, hasi UH, perfúziós-, ventillációs tüdőscintigraphia, orrmelléküreg CT (CF-ben)

	Funkcionális vizsgálatok
	Testpletismographia, diffúziós kapacitás, artériás vagy kapilláris vérgáz, EKG, echocardiographia, jobb szívfél katéterezés, 6 perces járástávolság

	Szerológiai vizsgálatok
	VDRL, HIV, CMV, Eppstein-Barr, Herpes simplex, Varicella zoster, Hepatitis B, C

	Góckutatás
	Vizelet-, orr (CF-ben)-/torokváladék/köpet/BAL tenyésztés AB, Koch, gomba, antibiogram, Mantoux-próba

Fogászat, gégészet, bőr-, nőgyógyászat, urológia

	Egyéb:
	Osteodensitometria, pszichiátriai vélemény, szükség esetén környezettanulmány, BMI, széklet Weber, pozitivitás esetén gastrointestinalis kivizsgálás

	50 év felett
	Coronarographia, carotis Doppler, mammographia,

tumormarkerek: CEA, (-fetoprotein, CA-19-9, (-HCG

férfiaknál még PSA, nőknél még CA 15-3, CA 125


2. Táblázat: Kórképfüggő szempontok a tüdőátültetés javallatának és a várólistára helyezésének a megítéléséhez

COPD (+alfa-1 antitripszin hiányos emphysema)

FEV1<25%

hypoxaemia, pO2<55-60 Hgmm 

hypercapnia, pCO2>55 Hgmm

secunder pulmonalis hypertonia

gyors FEV1-romlás, életveszélyes exacerbatiók

Idiopathiás pulmonalis fibrózis

VC, TLC<60-65% 

terápia-rezisztencia

gyógyszeres kezelés melletti klinikai, radiológiai progresszió

nyugalmi vagy terhelésre jelentkező hypoxaemia

oxigénfüggőség már nyugalomban

secunder pulmonalis hypertonia

DLCO<40-50%

Cisztás fibrózis

FEV1<30% vagy gyors légzésfunkció romlás

hypoxaemia, pO2<55 Hgmm

hypercapnia, pCO2>50 Hgmm

exacerbatiók gyakoribbá, súlyosabbá válása

masszív haemoptoe

kórházi kezelések gyakoribbá válása

befolyásolhatatlan testsúlyvesztés

a női nem siettető szempontként értékelendő

Primer pulmonalis hypertonia

NYHA III vagy IV funkcionális stádium 

jobb pitvar nyomás>10-15 Hgmm

art. pulmonalis középnyomása>50-55 Hgmm

szívindex<2-2,5 l/min/m2
vasodilatator tesztre irreverzibilis haemodynamikai paraméterek

gyógyszeres terápia eredménytelensége (különösen i.v. epoprostenol)

romló NYHA funkcionális állapot és romló haemodynamikai paraméterek

Eisenmenger-szindroma

NYHA III vagy IV funkcionális stádium adekvát ellátás ellenére

3. Táblázat: A tüdőátültetés kontraindikációi

Abszolút ellenjavallatok

súlyos extrapulmonalis szervkárosodás

veseelégtelenség, 50 ml/perc alatti kreatinin-clearance (PPH-ban ennél kevesebb is elfogadható)

alvadási zavarral, portalis hypertoniával járó májelégtelenség

központi idegrendszeri károsodás

bal kamra elégtelenség (együttes tüdő és szívátültetés javasolt)

súlyos, szívsebészetileg sem megoldható coronaria megbetegedés

súlyos diabeteses szervkárosodás

akut, nem pulmonológiai okból eredő, kritikus klinikai állapot

daganatos megbetegedés 5 éven belül (kivéve a bőr operált planocellularis és basalsejtes daganatai)

aktív infectio

HIV fertőzés

hepatitis B antigenaemia 

májbiopsziával igazolt hepatitis C

tbc, mycobacteriosis (különösen M. abscessus)

panrezisztens MRSA és multirezisztens Burkholderia cepacia

allergiás bronchopulmonalis aspergillosis

mellkassebészeti beavatkozás vagy infekció okozta kiterjedt callus, pleurodesis

súlyos pszichiátriai megbetegedés

kooperációra való képtelenség

aktív dohányzás, drog- vagy alkoholfüggőség

súlyos malnutritio (az aktuális testsúly az ideális 70 %-ánál kevesebb),

extrém obesitas (az aktuális testsúly az ideális 130 %-ánál több)

rehabilitációt akadályozó neuromuscularis megbetegedés

utókezeléshez, rehabilitációhoz folyamatosan szükséges higiénés körülmények hiánya

Relatív ellenjavallatok

magas biológiai kor

krónikus szervkárosodás 

napi 20 mg-nál nagyobb szteroid szükséglet

gépi lélegeztetés (kivéve a non-invazív forma)

aktív collagén-vascularis betegség

a légutak colonisatiója multi- vagy panrezisztens kórokozóval 

súlyos osteoporosis

súlyos vázizom rendszeri betegség (pl. kyphoscoliosis)

malignus betegség az anamnézisben 5 éven túl (onkológiai konzílium!)

A módszertani levél érvényessége: 2008. december 31.

